กรมทรัพย์สินทางปัญญา เขตปกครองพิเศษฮ่องกง อนุมัติการจดทะเบียนเครื่องหมายรับรองข้าวหอมมะลิไทยเป็นภาษาจีนกวางตุ้งแล้ว
นายกีรติ รัชโน อธิบดีกรมการค้าต่างประเทศ เปิดเผยว่า เพื่อป้องกันปัญหาการลอกเลียนแบบสินค้าไทยและการปลอมปนสินค้าข้าวหอมมะลิไทย กรมการค้าต่างประเทศจึงบูรณาการกับกรมส่งเสริมการค้าระหว่างประเทศ โดยสำนักงานส่งเสริมการค้าในต่างประเทศ ณ เมืองฮ่องกง ได้ดำเนินการจดทะเบียนเครื่องหมายรับรองข้าวหอมมะลิไทยเป็นภาษาจีนกวางตุ้งในฮ่องกงเพิ่มเติม เพื่อเป็นการประชาสัมพันธ์สินค้าข้าวหอมมะลิไทยที่มีแหล่งกำเนิดจากประเทศไทย โดยล่าสุดกรมทรัพย์สินทางปัญญาของเขตปกครองพิเศษฮ่องกง ได้อนุมัติการจดทะเบียนเครื่องหมายรับรองข้าวหอมมะลิไทยเป็นภาษาจีนกวางตุ้ง ถือเป็นทิศทางที่ดีในการส่งเสริมต่อยอดด้านการตลาดสินค้าข้าวหอมมะลิไทยในฮ่องกง คาดว่าจะสามารถสร้างแรงกระตุ้นทางการตลาดและสร้างการรับรู้ความเชื่อมั่นและมั่นใจแก่ผู้บริโภคชาวฮ่องกงว่าสินค้าข้าวหอมมะลิไทยภายใต้บรรจุภัณฑ์ที่มีเครื่องหมายรับรองข้าวหอมมะลิไทยประทับอยู่ เป็นสินค้าที่มีคุณภาพผ่านการรับรองมาตรฐาน และเป็นสินค้าข้าวหอมมะลิไทยที่มีแหล่งกำเนิดจากประเทศไทยอย่างแท้จริง โดยเฉพาะในสถานการณ์ตลาดปัจจุบันที่ได้รับผลกระทบจากการแพร่ระบาดของโรคติดเชื้อโควิด-19 ที่สร้างแรงกระตุ้นทางการตลาดให้เกิดปรากฏการณ์ซื้อสินค้าด้วยความตื่นตระหนก (Panic Buying) โดยเฉพาะในตลาดฮ่องกง ส่งผลให้ผู้บริโภคซื้อข้าวเพื่อกักตุนเป็นจำนวนมาก อธิบดีกรมการค้าต่างประเทศ กล่าวเพิ่มเติมว่า สำหรับปี 2564 กรมการค้าต่างประเทศกำหนดเป้าหมายการส่งออกข้าวหอมมะลิไทย 1.52 ล้านต้น ขยายตัวร้อยละ 4.8 ซึ่งตลาดหลักที่เป็นหนึ่งในตลาดสำคัญ คือ ฮ่องกง ดังนั้น การได้รับอนุมัติการจดทะเบียนเครื่องหมายรับรองข้าวหอมมะลิไทยเป็นภาษาจีนกวางตุ้งดังกล่าว จะเป็นปัจจัยสนับสนุนให้เกิดการขยายตัวของการบริโภคข้าวหอมมะลิไทยในตลาดฮ่องกง เพื่อสนับสนุนเป้าหมายการส่งออก ทั้งนี้จากสถิติปี 2561-2563 ฮ่องกงมีการนำเข้าข้าวหอมมะลิไทยแต่ละปีมากกว่า 1 แสนตัน คิดเป็นมูลค่ากว่า 4,900 ล้านบาทต่อปีและในเดือนมกราคมที่ผ่านมา ภายใต้สถานการณ์การแพร่ระบาดของโรคติดเชื้อโควิด-19 และปัญหาการขาดแคลนตู้คอนเทนเนอร์ที่ยังไม่คลี่คลาย ฮ่องกงมีการนำเข้าข้าวหอมมะลิไทยเพิ่มขึ้นถึง 3 พันตัน เป็นมูลค่าการส่งออกเพิ่มขึ้นกว่า 30 ล้านบาท เมื่อเทียบกับช่วงเวลาเดียวกันของปี 2563